Ramaphosa stuur ministers na NoordwesPres. Cyril Ramaphosa (14 Maart 2018) Foto: GCIS Pres. Cyril Ramaphosa het ’n interministeriële taakspan aangestel om dringend aandag te gee aan kwessies van bestuur en risiko’s in die geweldgeteisterde Noordwes. Ramaphosa het Donderdagaand in ’n verklaring gesê die aanstelling van die taakspan volg nadat hy die provinsie op 20 April besoek het. “Die kabinet het Woensdag tydens sy vergadering beraadslaag oor die onstabiele situasie wat in Noordwes ontvou het en wat talle dienste, veral gesondheidsorg, beïnvloed.” Daar is onder meer ook besluit dat die sentrale regering die provinsiale gesondheidsdepartement se bestuur sal oorneem en dat die taakspan ministers na die provinsie sal stuur sal om te sien of ander bestuursfunksies ook oorgeneem moet word. Volgens Ramaphosa word daar van die taakspan verwag om terugvoer aan die kabinet te gee oor die risiko’s en die stand van regering in die provinsie. Die taakspan bestaan uit minstens 10 ministers, waaronder die ministers van gesondheid, polisie, staatsveiligheid en finansies. Gewelddadige betogings woed in Mahikeng in Noordwes (19 April 2018). Foto: ANA Woedende Noordwes-inwoners het die afgelope week die strate van verskeie gebiede in die provinsie ingevaar om te eis dat Supra Mahumapelo as premier van die provinsie bedank. Mahumapelo het intussen ook sy stilte gebreek en gesê hy berou die situasie tans in die provinsie. “Dit is betreurenswaardig en ek dink nie ons sou in die situasie gewees het nie as al die partye van die begin af van die sake anders beskou het.” Mahumapelo sien egter die situasie as ’n geleentheid. “So moeilik as wat dit is, beskou ek dit as ’n geleentheid vir al die sektore en inwoners om byeen te kom.” De kabinet het vroeër benadruk dat hy nie besluit het om Mahumapelo as premier te verwyder nie. Daardie besluit berus by Noordwes se wetgewer. Premier Supra Mahumapelo. Foto: ANA Die Noordwes-regering het intussen ook aangekondig dat geen steen onaangeraak gelaat sal word in die stryd teen misdaad en korrupsie in die provinsie nie. “Ons het 29 forensiese ondersoeke van stapel gestuur en 22 van die ondersoeke is reeds afgehandel. Van die ondersoeke sluit onder meer in paaie waarvoor daar betaal is, maar werk wat nie afgehandel is nie en die verkoop van staatsgrond en -eiendomme,” het Sello Lehari, LUR vir onderwys en sportontwikkeling, aan verslaggewers gesê. Volgens die polisie in Noordwes is meer as 400 mense reeds in hegtenis geneem sedert die betogings in Mahikeng begin het.